**Az év tanulója**

**2024.**

**Virgula Tekla**

A Várday Kata Református Általános Iskola, Gimnázium és Kollégium Virgula Tekla 11. a osztályos diákot jelölte a városi tanulói kitüntetésre.

Tekla már 11. éve refis diák. Már ez az egy mondat is mennyi elismernivalót tartalmaz.
Kifejezi értékrendjét, bizalmát, szeretetét iskolánk irányába.

De ebben a több mint tíz évben felsorolhatatlanul sok munka, eredmény és élmény is van.

Ami Tekláról mindenképpen elmondható, hogy szorgalmas, jeles tanulmányi eredményű diák, magatartása példamutató.

Az iskolai és az osztályközösségért végzett munkája kiemelkedő. Tisztelettudó és megbízható, diáktársai és tanárai bármikor számíthatnak rá. A mindig segítőkész, társaival figyelmes diákot társai, tanárai kedvelik. Feladatait pontosan és felelősségteljesen látja el. Versenyeken, vetélkedőkön, ünnepi műsorokban rendszeresen képviseli iskolánkat, iskolaiidőn belül és sokszor-sokszor messze túl azon.

Versenyeredményei a teljesség igénye nélkül:

- Fodor József országos biológia verseny 18. hely
- dr. Árokszállásy Zoltán biológia verseny országos döntője 27.hely
- Béres József biológia verseny 1.hely
- Kabay János Vármegyei Biológia Verseny 8. hely
- Makay László történelmi Verseny 2. hely

- IBS Word Tour Országos Angol Nyelvi Műveltségi Vetélkedő döntőjébe jutott

Szorgalmas, érdeklődő, nyitott a tudományok felé, ami talán nem olyan meglepő kémia-biológia tagozatos diáktól. A tanulás és a közösségi munka mellett a tavalyi évben lelkesen kezdett bele kutatómunkába is: Tudós Csajok Tehetséggondozó Programja és a Debreceni Egyetem szervezésében nyári kutatótáborban vett részt. Oszlopos tagja intézményünk művészeti iskolájának népi énekes csapatának.

Tekla példája az igazi refis diáknak, mert diáktársaiért, az iskolájáért, azaz a közösségért tenni kész ember.

A lehető legjobb helyre kerül a díj és hisszük, hogy személyével városunk és iskolánk hírnevét öregbítjük.

**Isten Áldását kérjük Tekla**

**további tanulmányaira, családja életére és felkészítő tanárainak a munkájára!**